Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 417/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Pancetta de l’Ile de Beauté«/»Panzetta de l’Ile de Beauté«

EU-nr.: PGI-FR-02427 – 17. august 2018

BOB ( ) BGB (X)

1. Betegnelse

»Pancetta de l’Ile de Beauté«/»Panzetta de l’Ile de Beauté«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Pancetta de l’Ile de Beauté«/»Panzetta de l’Ile de Beauté« er et tørret, kasseformet charcuteriprodukt, hvor sværen er bevaret. Skiverne er næsten rektangulære, og man ser skiftevis en række muskellag og fedtlag.

Røgningen giver det en typisk ravfarvet farve, som ikke nødvendigvis er ensartet på hele produktet. Stykket kan være dækket med en naturlig skimmel, der har en hvidlig eller grøn til askegrå farve.

Dets indre farve går fra bordeaux (kødlagene) til hvid (fedtlagene).

Det har først en kraftig røget og pebret duft og herefter en duft af tørret og modnet kød.

I munden er kødet skiftevis blødt og fast, eftersom der skiftevis er fedtlag og kødlag. Det kendetegnes ved en god balance mellem salt, tørret kød og fedt, der fuldendes med en meget markant pebernote og tilstedeværelsen af en lang, røget eftersmag i munden, som dog ikke overdøver alle smagsnuancerne.

Fysisk-kemiske egenskaber

— Samlet indhold af opløselige sukkerarter ≤ 1 %.

— Fugtindhold i det affedtede produkt ≤ 76 %.

— Samlet fedtindhold: 15-45 %.

Det har følgende størrelse: en bredde på 15-30 cm og en længde på 40-70 cm. Det vejer mellem 2,5 og 5 kg.

Det markedsføres helt, udskåret i stykker eller skiveskåret. Når det markedsføres skiveskåret, kan sværen være fjernet.

De udskårne stykker (100-500 g) og skiverne markedsføres pakket i film, vakuumpakket eller pakket i beskyttende atmosfære.

3.3. Foder (kun for animalske produkter) og råvarer (kun for forarbejdede produkter)

De råvarer, der indgår i fremstillingen af »Pancetta de l’Ile de Beauté«/»Panzetta de l’Ile de Beauté«, stammer fra slagtesvin, som opfylder nedenstående kriterier:

— slagtesvinene er fri for allelen Rn-, og under 3 % er halothanfølsomme

— det foder, der gives under opfedningen af slagtesvinene, indeholder under 1,9 % linolsyre

— ventetiden mellem slagtesvinenes losning på slagteriet og deres slagtning er mindst 2 timer

— for slagtesvinenes vedkommende er slagtekroppens vægt før afblødning ≥ 75 kg

— den endelige pH-værdi (som måles i skinkens semimembranosusmuskel) er mellem 5,50 og 6,20

— kødet har ingen af følgende fejl med hensyn til udseendet: blodrester, bylder, snavs fra fæces eller smøremiddel fra transportbånd, alvorlige farve- eller konsistensfejl

— svinefedtet er hvidt og fast

— kødet er rosa til rødt.

Den anvendte udskæring til fremstilling af »Pancetta de l’Ile de Beauté«/»Panzetta de l’Ile de Beauté« er svinebrystet, hvor knoglerne er fjernet, og som afpudses, så det bliver kasseformet. Sværen er bevaret.

Det afpudsede stykke vejer højst 6 kg.

Stykkerne modtages friske eller frosne.

3.4. Specifikke etaper af produktionen, som skal finde sted i det afgrænsede geografiske område

Fremstillingen af »Pancetta de l’Ile de Beauté«/»Panzetta de l’Ile de Beauté«, herunder alle etaper lige fra saltning til tørring, skal finde sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Portionsopdelingen og udskæringen af produktet skal efterfølges af emballering (idet skiverne ikke længere er omgivet af en hinde) i film, vakuumpakning eller emballering i beskyttende atmosfære.

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område for den beskyttede geografiske betegnelse »Pancetta de l’Ile de Beauté«/»Panzetta de l’Ile de Beauté« omfatter de to departementer Corse-du-Sud og Haute-Corse.

5. Tilknytning til det geografiske område

Den tilknytning, som »Pancetta de l’Ile de Beauté«/»Panzetta de l’Ile de Beauté« har til det geografiske område, bygger hovedsagelig på den traditionelle knowhow og de særlige egenskaber.

Udtrykket »Ile de Beauté« anvendes hyppigt som betegnelse for Korsika, som er en administrativ region i Frankrig og en bjergrig ø i Middelhavet.

Korsikas klima er et middelhavsklima. Det er kendetegnet ved varme, tørre somre og milde, fugtige vintre. På Korsika blæser der to dominerende vinde, nemlig »a tramuntana« om natten, som gør nætterne kølige, og »u maestrale« om dagen, som gør dagene tørre.

Jordbunds- og klimaforholdene er som helhed meget gunstige for skovvækst. Korsika er således en region med et overvejende skovpræg, hvor løvtræressourcerne — og navnlig kastanjetræer, egetræer og bøgetræer — er særlig godt repræsenteret på hele øens areal. På hele Korsika udgør den gennemsnitlige skovbevoksning 46 %, og det skovklædte areal dækker 401 817 ha, hvilket er langt mere end det nationale gennemsnit (26,9 %). Egetræet indtager førstepladsen blandt løvtræerne, og det gælder navnlig stenegen, som vokser på 22 % af øens skovklædte areal. Korkegen finder man navnlig i den centrale og sydlige del af øen, og den udgør ca. 15 % af skovarealet. Makien, som dækker et areal på over 200 000 ha, danner ofte en egentlig skovbevoksning, der kan blive op til 5 eller 6 meter høj. Bøgetræet, som er karakteristisk for vegetationen på de nordvendte bjergskråninger i det subtropiske middelhavsbælte, vokser i over 1 000 meters højde. Kastanjetræet er et træ, der er særdeles velegnet til Korsikas naturlige miljø, eftersom det findes på hele øen, og der vokser eksemplarer tæt på havet i op til 1 200 meters højde.

Som følge af deres østatus har Korsikas indbyggere udviklet en knowhow, der er tilpasset til disse klimaforhold og til deres øs skovressourcer, når det gælder fremstillingen af charcuteriprodukter.

Det tørre og blæsende klima på Korsika har således fremmet udviklingen af tørsaltning som konserveringsmetode til svinekød i modsætning til de kogte charcuteriprodukter, man finder i det nordlige Frankrig.

Fremstillingen af »Pancetta de l’Ile de Beauté«/»Panzetta de l’Ile de Beauté« bygger på en af de ældste metoder til konservering af svinekød, som man finder på hele Korsika. Det hører med til de produkter, der fortæres et moderat stykke tid efter svinets slagtning. Tørsaltning har således altid været et vigtigt aspekt af fødevarefremstillingen på Korsika og dermed af øens kultur.

»Pancetta de l’Ile de Beauté«/»Panzetta de l’Ile de Beauté« tørsaltes og ligger i saltkarret i et bestemt stykke tid, der fastsættes ud fra vægten. Denne etape skal beherskes for at stabilisere og konservere produktet. Tørsaltning blev af naturlige årsager den mest velegnede metode på Korsika og en konserveringsmetode, som gjorde det muligt at spise kød hele året med et minimum af materiale til konserveringen.

De høje temperaturer, der forekommer en stor del af året, har ført til en videreudvikling af saltningsteknikken, idet der anvendes en høj koncentration af sort peber (5-15 g/kg for hele stykker og 1-5 g/kg for produkter til udskæring). Sort peber, der oprindeligt blev brugt som et naturligt middel til at holde insekterne væk, er med tiden blevet et af de vigtigste særpræg ved »Pancetta de l’Ile de Beauté«/»Panzetta de l’Ile de Beauté«.

Røgningen sker med træ fra lokale løvtræer i modsætning til andre produkter, hvor der fortrinsvis anvendes nåletræer. Det mest anvendte træ er det, der er tættest på og mest tilgængeligt, nemlig eg, kastanje, bøg, jordbærtræ og lyng. Der er tale om en traditionel teknik, som tidligere normalt fandt sted i forbindelse med kastanjehøsten, der havde en fremtrædende plads i øens landbrug. Træ fra øens løvtræer er altid blevet anvendt til røgning af charcuteriprodukter, eftersom disse træer vokser på hele øen, og eftersom dette træ har en større brandfasthed og en meget mindre forbrændingsrest end nåletræ. Dette giver røgningen hele sin fine karakter og ikke den mætning af smagen, som nåletræer kunne give. Der er således tale om en »mild« røgning. Den gør det også muligt at konservere de saltede kødvarer og give stykkerne en ekstra ydre beskyttelse mod insekter. Røgning er et kulturtræk, som man navnlig møder i de regioner, der har haft en stor germansk befolkning. Desuden er røgningsmetoden, som er udviklet på hele øen, et særligt kendetegn, eftersom den er meget lidt udbredt i Middelhavsområdet.

Endelig er der tørringsetapen, som sker med tilførsel af luft udefra. Denne fase gør det muligt for produktets organoleptiske egenskaber at komme til udtryk.

»Pancetta de l’Ile de Beauté«/»Panzetta de l’Ile de Beauté« er et af Korsikas fremtrædende produkter, som bygger på knowhow, der afspejler øen, dens kultur og dens skikke. Det adskiller sig som følge af de specifikke fremstillingsteknikker, der er videregivet fra generation til generation. Denne knowhow giver produktet dets karakteristika:

— en typisk ravfarvet (brun til gylden) farve, som ikke nødvendigvis er ensartet på hele produktet

— en duft, der først er kraftig røget og pebret, og herefter en duft af tørret og modnet kød

— en god balance mellem salt, tørret kød og fedt

— en markant pebernote, som efterfølger denne smagseksplosion i munden, og som forlænger de hermed forstærkede smagsnuancer

— en lang, røget eftersmag i munden, som dog ikke overdøver alle smagsnuancerne.

Den særlige knowhow i forbindelse med fremstillingen af »Pancetta de l’Ile de Beauté«/»Panzetta de l’Ile de Beauté« er blevet udviklet i overensstemmelse med øens klima og naturressourcer. Tørsaltningen, anvendelsen af en stor mængde sort peber, røgning med træ fra lokale løvtræer og tørring med tilførsel af luft udefra er metoder, der passer særlig godt til det tørre og blæsende klima, øbeliggenheden og øens store skovareal.

Saltningsteknikkens beherskelse i form af tørsaltning gør det muligt at opnå et produkt, som har en afbalanceret salt smag og en god holdbarhed.

Anvendelsen af en stor mængde sort peber giver produktet en markant pebernote, der er karakteristisk for »Pancetta de l’Ile de Beauté«/»Panzetta de l’Ile de Beauté«.

Røgningen med træ fra lokale løvtræer (kastanje, eg, bøg osv.) giver en meget kompleks aromapalet (en lang, røget eftersmag i munden), som også er en meget vigtig særlig egenskab ved »Pancetta de l’Ile de Beauté«/»Panzetta de l’Ile de Beauté«. Den giver ligeledes produktet en kraftig røget duft og en typisk ravfarvet farve.

Tørring i tørringsanlæg med tilførsel af luft udefra gør det muligt at stabilisere og konservere produktet og er med til at udvikle dets organoleptiske egenskaber (en god balance mellem salt, tørret kød og fedt).

Øbeliggenheden har fremmet videregivelsen af denne knowhow fra generation til generation og har gjort det muligt at bevare egenskaberne ved »Pancetta de l’Ile de Beauté«/»Panzetta de l’Ile de Beauté«.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://extranet.inao.gouv.fr/fichier/CDC-PancettaIdB-RepCOM2.pdf

(1) EUT L 343 af 14.12.2012, s. 1.